ኢትዮጵያ በሕግ የበላይነት መለኪያ ከ126 አገሮች 118ኛ ደረጃ ያዘች
በዓለም የፍትሕ ፕሮጀክት በተሠራውና ሐሙስ የካቲት 22 ቀን 2011 ዓ.ም. በአሜሪካ ዋሽንግተን ዲሲ ይፋ በተደረገው የዓለም የሕግ የበላይነት መለኪያ መሠረት፣ ኢትዮጵያ ከ126 አገሮች 118ኛ ደረጃን መያዟ ተገለጸ፡፡ ጥናቱ ለሕግ ተገዥነትን በዓለም አቀፍ ደረጃ ለመለካት 120,000 የቤት ለቤትና የ3,800 ባለሙያዎችን አስተያየት ዳሰሳ ጥናት ማድረጉ ተገልጿል፡፡በጥናቱ መሠረት ኢትዮጵያ ከሰሃራ በታች ካሉና በጥናቱ ከተካተቱ 30 አገሮች 27ኛ ደረጃን የተቆናጠጠች ሲሆን፣ ከተመዘኑ 20 አነስተኛ ገቢ ካላቸው አገሮች ደግሞ 18ኛ ደረጃን ይዛለች፡፡በዚህ ጥናት መሠረት ከፍተኛ የሕግ የበላይነት ነጥብ በማስመዝገብ ዴንማርክ፣ ኖርዌይና ፊንላንድ ከአንድ እስከ ሦስት ያለውን ደረጃ ይዘዋል፡፡ ኮንጎ፣ ካምቦዲያና ቬኒዙዌላ የመጨረሻዎቹ ሦስት አገሮች ሆነዋል፡፡በተጨማሪም ለተከታታይ ሁለት ዓመታት በዓለም አገሮች የሕግ የበላይነት አለመሻሻልና የመቀነስ አዝማሚያ ማሳየቱን የሚገልጸው ሪፖርቱ፣ በዓለም ደካማ ወደሆነ የሕግ የበላይነት መንሸራተት ታይቷልም ተብሏል፡፡ ይህም አዝማሚያ እጅግ አሥጊ መሆኑም በሪፖርቱ ተገልጿል፡፡ከሰሃራ በታች ካሉ አገሮች ከፍተኛ የሕግ የበላይነት ደረጃ ያላት ናሚቢያ ስትሆን፣ ከ126 አገሮች ሦስተኛ ደረጃን ይዛለች፡፡ በመቀጠልም ሞሪሽየስና ሩዋንዳ ይከተላሉ፡፡ጥናቱ በስምንት ዘርፎች የተካሄደ ነው፡፡ ኢትዮጵያ በመንግሥት ሥልጣን ላይ ባለ ገደብ ከ126 አገሮች 116ኛ፣ በሙስና አለመኖር 64ኛ፣ በመንግሥት ግልጽነት 123ኛ፣ በመሠረታዊ መብቶች 124ኛ፣ በሕግ፣ ሥርዓትና ደኅንነት 93ኛ፣ በሕግ ማስፈጸም 120ኛ፣ በፍትሐ ብሔር ፍትሕ 111ኛ፣ እንዲሁም በወንጀለኛ ፍትሕ 104ኛ ደረጃን መያዟ በሪፖርቱ ሰፍሯል፡፡ 